Lars Barfoed (KF), 2013-10-08:
Jeg synes, det er vigtigt, at vi ikke fra statens side bebyrder kommunerne med unødvendige regler.
Jeg synes også, det er vigtigt, at vi sikrer, at der er liv udeomkring i kommunerne og i de små byer, ikke mindst i de områder, hvor der er lav vækst, og hvor det er svært at få liv både i erhvervslivet og kulturlivet.
Det er jo f.eks. derfor, Det Konservative Folkeparti har medvirket til en planlovgivning, der beskytter handelslivet i mindre byer.
Der er nogle gange behov for, at vi politisk skaber nogle rammevilkår, der sikrer mindre virksomheder f.eks. i små byer, så der er et handelsliv og dermed et liv for borgerne og familierne i de mindre byer.
På samme måde er det vigtigt, at vi understøtter, at der kan være et kulturliv i de små byer, især i de områder, hvor der ikke er så meget vækst, og hvor det er svært at få folk til at leve og bo.
Det gør vi jo bl.a. ved at tillade, at kommunerne kan give støtte til kulturpolitiske aktiviteter, derunder til biografer, som jo netop bidrager til at skabe liv kulturelt og samlet set understøtter, at der er liv i de mindre samfund.
Derfor synes vi i Det Konservative Folkeparti, at det er dybt problematisk, hvis vi fra Folketingets side skal til at lave snærende regler for, hvad kommunerne kan og ikke kan med hensyn til biografdrift.
Kommunerne må da selv bestemme, om der skal være støtte til biografdrift udeomkring.
Der er rigtig mange kommuner, rigtig mange byer og små bysamfund, hvor det har en stor betydning, at man kan give støtte til biografen, for ellers kunne den ikke eksistere.
Så har vi så fået den oplysning i det her lovforslag, at Europa-Kommissionen åbenbart ser et problem med det.
Men jeg synes, det er meget mærkeligt, at vi får forelagt et lovforslag uden nogen som helst dokumentation for, at det virkelig skulle være i strid med EU-retten, at man i nogle mindre kommuner giver støtte til nogle biografer.
Altså, vi taler om EU, om statsstøtteregler, der kan påvirke handelen mellem medlemslandene osv.
Jeg synes, det lyder helt mærkeligt, hvis det er sådan, at Europa-Kommissionen finder det berettiget at intervenere i, om man helt lokalt i nogle mindre byer kan give støtte til noget biografdrift.
Det påvirker altså ikke samhandelen mellem medlemslandene i EU.
Det påvirker ikke konkurrencen i det indre marked, at der er nogle biografer, som får støtte, så folk kan få lidt glæde af at se film i biografen, som de ellers ikke ville kunne, hvis biografen ikke fik støtte.
Der er ikke nogen dokumentation i det her lovforslag, der på nogen måde for mig at se belyser det, for slet ikke at tale om dokumenterer, at der er et tvingende behov for at gennemføre regler.
Og når der ikke er behov for at lave regler, der begrænser kommunerne på det her område, så synes jeg heller ikke, vi skal lave nogen regler, der begrænser kommunerne på det her område.
Vi vil stemme imod lovforslaget.
Vi vil naturligvis deltage i udvalgsarbejdet og også gerne i møder med ministeren, hvor vi så muligvis kan få mere frem på bordet, med hensyn til hvorfor det er så tvingende nødvendigt.
For Det Konservative Folkeparti at se er der ikke nogen grund til at lave regler på det her område, og som sagt: Når der ikke er nogen grund til at lave regler, synes vi, vi skal lade være, og derfor afviser vi lovforslaget, som det ligger.